Conveni específic entre la Universitat Oberta de Catalunya, l’Ajuntament de Solsona i el Consell Comarcal del Solsonès

Barcelona, 21 de gener de 2016
Parts

D’una part, el Sr. Josep A. Planell, Rector Magnífic de la Universitat Oberta de Catalunya (en endavant, «UOC»), amb domicili social a Barcelona, avinguda del Tibidabo, 39-43, en nom i representació d’aquesta universitat, que actua a l’empara de l’acord pres pel Patronat de la Fundació per a la Universitat Oberta de Catalunya (en endavant, «FUOC») en data 11 de març de 2013, ratificat per l’acord de Govern de la Generalitat de Catalunya de 19 de març de 2013, i d’acord amb els poders atorgats davant el notari de Barcelona Francisco Armas Omedes, segons escriptura pública amb número de protocol 1067, el 16 d’abril de 2013. La FUOC és titular de la Universitat Oberta de Catalunya, reconeguda per la Llei 31/1995, de 6 d’abril, de reconeixement de la Universitat Oberta de Catalunya. 

De l’altra part, David Rodríguez i González, en nom i representació de l’Ajuntament de Solsona (en endavant, l’Ajuntament), amb el CIF núm. P2525700G, domiciliat al carrer del Castell, 20, de Solsona, que actua com a representant legal de la institució en qualitat d’alcalde.

De l’altra part, Sara Alarcón i Postils, en nom i representació del Consell Comarcal del Solsonès (en endavant, el Consell Comarcal), amb el CIF núm. P7500009A, domiciliat al carrer dels Dominics, 12, de Solsona, que actua com a representant legal de la institució en qualitat de presidenta, segons nomenament per acord del Ple de l’entitat de data 20 de juliol de 2015.

Totes les parts, que actuen en exercici dels càrrecs respectius, declaren i manifesten que intervenen en aquest acord amb la capacitat legal necessària i la competència suficient per a subscriure’l.

Exposició

I. La UOC és una universitat sorgida de la societat del coneixement que té per missió facilitar la formació de les persones al llarg de la vida, fent servir les noves tecnologies per a superar les barreres del temps i de l’espai. És objectiu de la UOC fer avançar la creativitat de les persones i contribuir al progrés de la societat, impulsant la recerca entorn de la societat del coneixement.

II. La UOC és una universitat de servei públic vehiculada per mitjà d’una fundació privada de nacionalitat espanyola, la Fundació per a la Universitat Oberta de Catalunya, amb el CIF número G60667813, segons que consta en la Llei 3/1995, de 6 d’abril, de reconeixement de la Universitat Oberta de Catalunya, publicada en el Diari Oficial de la Generalitat de Catalunya número 2040, de 21 d’abril de 1995. La FUOC és titular de la Universitat Oberta de Catalunya.

III. La UOC té la voluntat d’establir aliances amb empreses i institucions que comparteixin objectius i valors amb la finalitat de crear una xarxa relacional que permeti l’intercanvi d’experiències orientades al desenvolupament dels professionals i a la millora de la competitivitat de les organitzacions en el marc de la societat del coneixement.

IV. L’Ajuntament i el Consell Comarcal són dues administracions públiques de caràcter local amb voluntat de treballar conjuntament amb la UOC per tal de fer possible que sectors amplis de la seva població segueixin estudis universitaris no presencials, facilitant-los l’accés a l’oferta acadèmica i al model pedagògic d’aquesta universitat.

V. Les tres institucions constaten la importància que té la UOC i el potencial de la seva metodologia docent, específica per als ensenyaments no presencials, perquè permet que sectors amplis de la població segueixin estudis universitaris sense haver de traslladar-se a altres indrets. D’acord, doncs, amb la metodologia específica desenvolupada i amb la voluntat d’arribar a tot el territori, la UOC vol facilitar l’accés a la seva oferta acadèmica i al seu model pedagògic, i per això col·labora amb totes aquelles institucions que en poden facilitar el desplegament territorial.

VI. L’Ajuntament i el Consell tenen interès a treballar conjuntament amb la UOC per fer possible aquest desplegament i així incrementar les possibilitats formatives del conjunt de la seva població.

Clàusules

1. Objecte

L’objecte del present conveni és l’establiment d’un Punt UOC al municipi de Solsona, concretament a les dependències de la biblioteca Carles Morató, carrer de Mirabalda, 6 per assegurar la presència territorial de la UOC.

2. Característiques de l’objecte 

La creació del Punt UOC es pretén:

a) Incentivar les relacions de caràcter cultural, acadèmic, científic i institucional entre la UOC, d’una banda, i l’Ajuntament i el Consell Comarcal, de l’altra.

b) Treballar conjuntament en el desenvolupament d’activitats dels àmbits de coneixement i expertesa de la UOC obertes a la societat, que siguin d’interès comú per ambdues institucions en el seu àmbit territorial. 
c) Col·laborar en la promoció, potenciació i desenvolupament del territori.
d) Fomentar el debat i l’intercanvi d'experiències sobre tots aquells temes que puguin beneficiar ambdues institucions.
e) Col·laborar en la difusió de la UOC i especialment de la formació que s’hi ofereix i les activitats de tipus divers que s’hi duen a terme.
f) Col·laborar en l’estudi i l’execució de projectes i iniciatives que reportin beneficis a la projecció de la UOC i de la ciutat de Solsona.
g) Estimular l’intercanvi recíproc d’informació sobre temes d’investigació, llibres, publicacions i altres recursos i materials d’interès per a ambdues institucions i el seu territori.
En qualsevol d’aquests àmbits la col·laboració entre les institucions es vehicularà sempre d’acord amb aquest conveni i, quan sigui necessari, s’articularà amb un acord específic en forma d’addenda a aquest conveni.

3. Compromisos de les parts

Les parts es comprometen a desenvolupar les accions que s’estableixen en aquest pacte.

a) La UOC es compromet a: 

· Facilitar la formació i l’assessorament necessaris per al personal del Punt.

· Facilitar els fulletons amb l’oferta formativa de la UOC.

· Proporcionar un expositor pels fulletons de l’oferta formativa de la UOC.

· Incloure en el directori de la xarxa territorial de la web de la UOC les dades del Punt amb l’horari d’atenció.

· Proporcionar un rètol identificador de la instal·lació, comú a tots els Punts UOC, en el qual figurarà la imatge corporativa de la UOC i la distinció “Punt UOC”. El punt podrà utilitzar també el logotip identificador de la UOC en les seves publicacions, publicitat i activitats de caràcter social, educatiu i cultural. En tot moment la utilització del logotip seguirà la normativa d’ús que marqui la UOC.

· Facilitar els recursos necessaris per organitzar activitats dels àmbits de coneixement i expertesa de la UOC obertes a la societat, que siguin d’interès comú per totes les parts signants en el seu àmbit territorial. 
· Promoure i difondre les activitats que generen l’Ajuntament i el Consell Comarcal que siguin d’interès per la comunitat UOC a través dels canals i mitjans propis de la UOC.

b) L’Ajuntament es compromet a: 

· Fer-se càrrec del manteniment i funcionament del Punt de la UOC i de totes les despeses derivades del seu funcionament ordinari.

· Dotar el Punt UOC del personal necessari que es faci càrrec de la seva gestió, el qual mantindrà la vinculació laboral únicament amb l’Ajuntament i/o el Consell Comarcal i, en cap cas, amb la UOC. També es designarà una persona que tindrà les funcions de responsable del Punt UOC. 

· Assegurar la coordinació entre el Punt i la Seu de la UOC que li sigui assignada per a la col·laboració en les activitats, estratègies i directrius indicades per la Seu amb l’objectiu d’acostar a la població els serveis i prestacions que ofereix la UOC.

· Col·locar en lloc visible el rètol identificador de la instal·lació, que proporcionarà la UOC, comú a tots els Punts UOC.

· Promoure i difondre l’activitat que es genera a la UOC a través dels canals i mitjans propis de l’Ajuntament i del Consell.  

· Gestionar el Punt UOC garantint en qualsevol cas el correcte desenvolupament dels següents serveis:

I. Exposició dels fulletons amb l’oferta formativa.

II. Atenció de la bústia de correu electrònic del punt UOC.

III. Retorn del servei de préstec bibliotecari.

IV. Espai de connexió a Internet.

V. Sala de reunions.

4. Responsabilitat

Les parts manifesten expressament que el present acord no genera cap vincle de representació, dependència o subordinació entre elles, per la qual cosa cap entitat no pot representar l’altra en el compliment de les seves obligacions legals o contractuals ni en l’assumpció de compromisos o responsabilitats de l’altra part.

La relació entre les parts derivada d’aquest conveni és una relació entre contractants independents. Les parts reconeixen que el present acord no genera cap tipus de relació laboral, societària, d’agència o franquícia, de fet o de dret, entre les parts, i cap de les parts no pot actuar o presentar-se davant de tercers com si hi hagués aquesta relació. Cada part ha de portar a terme els seus compromisos sota la seva exclusiva responsabilitat, amb els seus propis mitjans i de conformitat amb la llei.

5. Difusió

Cadascuna de les parts declara i garanteix que és titular o té un títol suficient per a l’explotació comercial, sobre tots els drets, dels respectius noms, logos, marques i qualsevol altre bé protegit per les lleis en matèria de propietat industrial. 

Així mateix, les parts s’autoritzen recíprocament a fer servir els seus logos, noms comercials, marques i altres elements d’identitat corporativa sobre els quals siguin titulars de propietat intel·lectual amb l’única finalitat de desenvolupar l’objecte del present acord.

Qualsevol utilització del logotip d’una de les parts s’ha de fer seguint les normes que amb aquesta finalitat ha de proporcionar la part a qui correspon, la qual es reserva el dret de comprovar que aquest ús en respecta les normes d’utilització. L’Ajuntament i el Consell Comarcal es comprometen a fer un bon ús de la marca UOC, segons el llibre d’estil de la marca UOC que se li farà arribar.

6. Protecció de dades de caràcter personal

Totes les parts reconeixen complir amb totes les obligacions derivades de la Llei Orgànica 15/1999 de Protecció de Dades de Caràcter Personal i legislació complementària, en  especial, les relatives al deure de secret, cessions de dades entre les parts en el cas que l’acord ho impliqui, i l’adopció de les mesures de seguretat tècniques i organitzatives exigides pel Reial Decret 1720/2007.

Així mateix, reconeixen haver estat informades de la inclusió de les seves dades personals en els corresponents fitxers de les parts amb la finalitat de formalitzar el present acord i de complir i executar les obligacions derivades del mateix, així com de la forma i lloc a on poden dirigir-se per exercitar els drets d’accés, rectificació, cancel·lació i oposició que la Llei preveu.

Així mateix, exclusivament en el cas que l'acord impliqui l'accés als fitxers de tractament de dades personals responsabilitat de les parts, en compliment de l'article 12 de la LOPD, l’encarregat de tractament, quedarà autoritzat al seu accés i tractament única i exclusivament per portar a terme el servei objecte del present acord, i amb subjecció a les següents especificacions:

a) Únicament tractarà les dades personals conforme amb la finalitat i instruccions del responsable del fitxers.

b) No aplicarà o utilitzarà les dades personals subministrades amb fi diferent al que figura en el present acord, ni les comunicarà, ni tan sols per a la seva conservació, a altres persones. Tota subcontractació requerirà l'autorització del responsable del fitxers, excepte per a la subcontractació general de serveis de hosting i informàtics. 

c) Adoptarà les mesures d'índole tècnica i organitzativa que li corresponguin per garantir la seguretat de les dades personals subministrades. Per a això aplicarà totes les mesures de seguretat de nivell bàsic exigides en el Reial Decret 1720/2007 (articles 88 a 94 i 105 a 108).

d) Finalitzada la prestació, les dades personals seran destruïdes o retornades al responsable del fitxers.  

e) Totes les dades personals subministrades son confidencials, i no podran ser revelades, tret dels supòsits en què sigui necessari per al desenvolupament del present acord i en els casos legalment establerts. L’encarregat de tractament haurà de comunicar i fer complir als seus empleats les obligacions establertes en el present acord i, en concret, les relatives al deure de secret i seguretat. El compliment d'aquestes obligacions seguiran vigents encara finalitzada la relació  entre les parts. 

f) Comunicarà al responsable dels fitxers, qualsevol sol·licitud d'accés, rectificació, cancel·lació i oposició que rebi en els terminis i formes previstes en la Llei. En el cas que l’encarregat de tractament incompleixi algun dels requisits i estipulacions pactades en el present contracte i destini les dades a una altra finalitat, o els comuniqui, serà considerat responsable del tractament, i respondrà de les infraccions en què hagués incorregut personalment, exonerant de tota responsabilitat al responsable dels fitxers.

7. Confidencialitat

Les parts acorden tractar confidencialment totes les dades, la documentació i la informació que hagin estat subministrades entre elles durant la vigència del present conveni. Les parts també acorden no divulgar aquesta informació a cap persona o entitat, exceptuant-ne els treballadors, amb la condició que també mantinguin la confidencialitat i només en la mesura que sigui necessari per a executar correctament aquest conveni.

L’acord de confidencialitat continua vigent fins i tot després de l’extinció d’aquest conveni, sigui quina en sigui la causa.

8. Entrada en vigor i durada

Aquest acord entra en vigor en el moment de signar-se, i tindrà una vigència d’un any. Transcorregut aquest termini, es prorrogarà tácitamente per anys naturals si, tres mesos abans del venciment, cap de les parts ha manifestat de manera expressa la voluntat contrària. 

9. Resolució

Són causes de resolució del present document les següents:

a) El mutu acord de les parts signants, manifestat per escrit.

b) La manifestació de qualsevol de les tres parts de la voluntat de resoldre el present document, amb un preavís de 3 mesos, sense que afecti les accions ja començades pendents d’acabar o es procedeixi a liquidar les obligacions contretes per cada una de les parts fins al moment de la resolució.

c) L'incompliment d'alguna de les parts de les obligacions assumides en virtut del present document, que donarà dret a l'altra part a resoldre unilateralment aquest acord i es farà efectiu en un període de 30 dies a partir de la seva notificació.
d) Les causes generals establertes en la legislació vigent.

10. Comissió de seguiment

Les parts, de comú acord, han de constituir una comissió de seguiment que ha de tenir, entre altres funcions, la de fer el seguiment de les activitats. 

Per a fer aquest seguiment, la comissió ha de ser formada per un membre de cadascuna de les tres entitats signants del conveni. Una vegada nomenats, els representants poden delegar la seva funció en qui considerin oportú a cada moment.

11. Jurisdicció

Les parts expressen el compromís de complir les seves obligacions respectives de bona fe i de portar a bon terme totes i cada una de les negociacions que siguin necessàries per a complir aquest acord a satisfacció de les tres institucions.

Les parts acorden que qualsevol controvèrsia que es derivi de la interpretació, el compliment o l’execució dels acords del present document s’ha de resoldre, de mutu acord, per mitjà de la comissió de seguiment prevista en la clàusula anterior. Aquesta comissió disposa d’un termini de 30 dies per a arribar a un acord. 

Si no arriben a un acord en el termini establert, les parts convenen que les qüestions litigioses derivades de la interpretació, l’aplicació o l’execució dels acords establerts en el present document són de coneixement i competència dels jutjats i tribunals de Barcelona de la jurisdicció contenciosa administrativa. 

Les parts acorden que, a l’efecte de notificacions, s’estableixin els domicilis socials de les tres institucions.

I, en prova de conformitat, les parts signen aquest document en tres exemplars i a un sol efecte, al lloc i en la data indicats a l’encapçalament.

